
SPRÁVA O ÚČASTI VEREJNOSTI

Verejnosť bola o príprave návrhu opatrenia Ministerstva zdravotníctva Slovenskej republiky, ktorým sa mení opatrenie Ministerstva zdravotníctva Slovenskej republiky č. 07045/2003 z 30. decembra 2003, ktorým sa ustanovuje rozsah regulácie cien v oblasti zdravotníctva v znení neskorších predpisov informovaná aj prostredníctvom zverejnenia predbežnej informácie vo verejnosti prístupnom informačnom systéme verejnej správy Slov – Lex pod číslom PI/2026/144. Predbežná informácia bola zverejnená od 08.06.2026 do 20.07.2026. Verejnosť mala možnosť zasielať návrhy a podnety k príprave návrhu opatrenia, podávať pripomienky.

K predbežnej informácii boli v rámci procesu pripomienkovania predbežnej informácie v informačnom systéme verejnej správy Slov – Lex zo strany verejnosti predložené pripomienky a návrhy.


VYJADRENIA K PREDBEŽNEJ INFORMÁCII č. PI/2026/144
Návrh opatrenia Ministerstva zdravotníctva Slovenskej republiky, ktorým sa mení opatrenie Ministerstva zdravotníctva Slovenskej republiky č. 07045/2003 z 30. decembra 2003, ktorým sa ustanovuje rozsah regulácie cien v oblasti zdravotníctva v znení neskorších predpisov

Počet vznesených vyjadrení: 1
Subjekt: SK SaPA (Slovenská komora sestier a pôrodných asistentiek)
Vyjadrenie:
„Zvlášť účtovať materiál v komunitnej starostlivosti 
Súčasné nastavenie úhradových mechanizmov zo strany zdravotných poisťovní úplne ignoruje prudký a kontinuálny nárast cien zdravotníckeho a spotrebného materiálu na trhu. Tento materiál je nevyhnutným predpokladom na vykonanie mnohých, najmä špecializovaných zdravotných výkonov v domácom prostredí pacienta (ošetrovanie chronických rán, katetrizácia, stomická starostlivosť, inf. terapia, atď.). Fixná cena bodu, z ktorej sa primárne odvíjajú úhrady ADOS, bola v minulosti koncipovaná tak, aby pokryla režijné a drobné materiálové náklady. Súčasná kúpna sila týchto úhrad nedokáže ani sčasti kompenzovať nákupné ceny drahého špeciálneho materiálu. V praxi tento stav núti poskytovateľov k neakceptovateľným kompromisom – buď drahý materiál dotujú z vlastných, zdrojov, alebo sú nútení vyžadovať úhradu tohto materiálu priamo od pacienta formou rôznych doplatkov. Prenášanie nákladov na pacientov je však z hľadiska princípov verejného zdravotného poistenia nežiaduce a netransparentné. Navrhovaná legislatívna úprava systematicky rieši tento problém implementáciou osvedčeného modelu, ktorý je plne funkčný napríklad v Českej republike (tzv. inštitút „připočitatelného materiálu“). Týmto ustanovením sa vytvorí záväzný legislatívny rámec pre to, aby zdravotné poisťovne uhrádzali objektívne materiálové náklady navyše k cene samotného výkonu (práce). Zastropovanie úhrady „do výšky 100% nadobúdacej ceny“ je garanciou pre zdravotné poisťovne, že preplácanie bude odzrkadľovať striktne reálne ekonomické náklady poskytovateľov na obstaranie bez uplatnenia akejkoľvek dodatočnej obchodnej prirážky, čo vylučuje možnosť zneužitia systému a nadhodnocovania cien na úkor verejných zdrojov.

Kalibrácia základných cien a bodových hodnôt 
Súčasné a predkladané nastavenie fixných cien zo strany MZ SR, ako aj platby zo strany zdravotných poisťovní, hlboko podhodnocujú dramatický rast ekonomicky oprávnených nákladov. Poskytovatelia komunitnej ošetrovateľskej a paliatívnej starostlivosti nesú ťarchu masívneho „vnútorného dlhu“, ktorý sa nakumuloval v dôsledku toho, že regulované pevné ceny a cenové body stanovené v rokoch 2024 a 2025 nepokrývali skutočný medziročný rast cien tovarov a služieb. Podľa oficiálnej makroekonomickej prognózy Národnej banky Slovenska (NBS) dosahuje miera inflácie v roku 2026 úroveň 3,9 % (meraná podľa HICP), pričom len v predchádzajúcom roku 2025 vzrástli ceny o 4,0 %. Kumulatívny dopad tohto rastu drasticky devalvoval hodnotu platieb, ktorými regulátor honoruje poskytované výkony. Ešte závažnejším destabilizačným faktorom je rast personálnych nákladov, na ktoré sú ADOS, MOHO a DOS existenčne odkázané, keďže ide o služby postavené na ľudskej práci. Podľa makroekonomických výhľadov Rady pre rozpočtovú zodpovednosť (RRZ) predstavuje rast nominálnych miezd na Slovensku 5,9 % v roku 2025 a 4,3 % v roku 2026. Najvážnejší dopad na kalkuláciu mzdových nákladov má však uplatnenie nového zákonného vzorca pre výpočet minimálnej mzdy od roku 2026 (skok na 60 % priemernej mzdy spred dvoch rokov). Za týchto podmienok nedokážu ADOS, MOHO a ZSS bez okamžitej a adekvátnej skokovej úpravy tabuľkových pevných cien vôbec konkurovať platovým ponukám veľkých nemocníc alebo komerčného sektora. V dôsledku toho hrozí absolútny rozpad siete domácej ošetrovateľskej starostlivosti z dôvodu exodu sestier. Preto trváme na tom, aby navrhované nové znenie Opatrenia obsahovalo pevné ceny, ktoré historický prepad financovania v plnej miere skompenzujú.

Trvalý indexačný automat pre regulované ceny
Regulácia cien v oblasti zdravotníctva na Slovensku dlhodobo zlyháva v schopnosti včas a flexibilne reagovať na reálny ekonomický vývoj. Súčasný model sa spolieha na ad hoc otváranie a novelizácie Opatrenia MZ SR, ktoré sa dejú len pod tlakom akútnych kríz, a to po mesiacoch komplikovaných vyjednávaní. Absencia predvídateľného mechanizmu znemožňuje poskytovateľom strednodobé finančné plánovanie, investície do modernizácie a stabilitu garancií pre zdravotnícky personál. Prognózy Európskej komisie potvrdzujú, že tlak na inflačný rast cien tovarov a služieb v slovenskej ekonomike neutíchne ani v roku 2027 (predpoklad inflácie 3,2 %). V prostredí permanentne stúpajúcich nákladov je udržiavanie dlhodobo zmrazených pevných cien de facto každoročným škrtaním rozpočtov poskytovateľov. Zavedenie ročnej automatickej valorizácie, koncipovanej v podobe transparentného a exaktného vzorca uplatňovaného vždy k určitému dátumu, odstráni z cenotvorby politickú ľubovôľu a časové prestoje. Naviazanie valorizačného vzorca na objektívne makroekonomické dáta zo Štatistického úradu SR (infláciu a rast miezd v hospodárstve) vytvorí spravodlivý a dlhodobo udržateľný stabilizačný mechanizmus, ktorý garantuje prežitie domácej a paliatívnej starostlivosti. Výsledkom bude prevencia proti kolapsu siete bez nutnosti politických zásahov do vykonávacích predpisov a zabezpečenie kontinuálnej dostupnosti zdravotnej starostlivosti pre občanov.“



